Document ID: 32013D0638

KOMISIJAS LĒMUMS
(2013. gada 12. augusts)
par pamatprasībām, kas attiecas uz kuģu radiosakaru iekārtām, kuras paredzētas izmantošanai uz SOLAS konvencijai nepakļautiem kuģiem un līdzdalībai Vispasaules Jūras avāriju un drošības sistēmā (GMDSS)
(izziņots ar dokumenta numuru C(2013) 5185)
(2013/638/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 1999. gada 9. marta Direktīvu 1999/5/EK par radioiekārtām un telekomunikāciju termināla iekārtām un to atbilstības savstarpējo atzīšanu (1) un jo īpaši tās 3. panta 3. punkta e) apakšpunktu,
tā kā:
(1)
Vairākas dalībvalstis ir īstenojušas vai plāno īstenot kopīgus drošības principus un noteikumus par radioiekārtām uz kuģiem, uz kuriem neattiecas 1974. gada Starptautiskā konvencija par cilvēku dzīvības aizsardzību uz jūras (SOLAS) (turpmāk - “SOLAS konvencijai nepakļauti kuģi”).
(2)
Radiosakaru pakalpojumu saskaņošanai būtu jāsekmē SOLAS konvencijai nepakļautu kuģu drošāka kuģošana, jo īpaši negadījumu un nelabvēlīgu laika apstākļu gadījumos.
(3)
Jūras drošības komitejas (MSC) Apkārtrakstā Nr. 803 par SOLAS konvencijai nepakļautu kuģu līdzdalību Vispasaules Jūras avāriju un drošības sistēmā (GMDSS) un Starptautiskās Jūrniecības organizācijas (IMO) Rezolūcijā MSC.131 (75) valstis aicinātas piemērot pamatnostādnes par SOLAS konvencijai nepakļautu kuģu līdzdalību GMDSS un mudinātas saistībā ar GMDSS pieprasīt ieviest konkrētas funkcijas attiecībā uz radioiekārtām, kas izmantojamas uz visiem kuģiem.
(4)
Starptautiskās Telesakaru savienības (ITU) Noteikumos par radiosakariem norādītas konkrētas frekvences, kas paredzētas izmantošanai GMDSS. Visām radioiekārtām, kuras darbojas šajās frekvencēs un kuras ir paredzēts izmantot, notiekot negadījumiem, būtu jābūt saderīgām ar šo frekvenču paredzēto izmantošanu, un būtu jāgarantē, ka tās darbosies pareizi, notiekot negadījumam.
(5)
Jāprecizē, ka Komisijas 2003. gada 4. septembra Lēmums 2004/71/EK par pamatprasībām, kas attiecas uz kuģu radiosakaru iekārtām, kuras paredzētas izmantošanai uz SOLAS konvencijai nepakļautiem kuģiem un līdzdalībai Vispasaules Jūras avāriju un drošības sistēmā (GMDSS) (2), attiecas uz GMDSS iekārtām, kuras izmanto uz visiem SOLAS konvencijai nepakļautiem kuģiem un kurām nepiemēro Padomes 1996. gada 20. decembra Direktīvu 96/98/EK par kuģu aprīkojumu (3).
(6)
Prasības, kas jāpiemēro GMDSS iekārtām, kuras paredzētas izmantošanai uz SOLAS konvencijai nepakļautiem kuģiem, būtu jāīsteno vienoti visās dalībvalstīs un saskaņā ar attiecīgajām IMO pamatnostādnēm.
(7)
Ņemot vērā Lēmumā 2004/71/EK izdarāmo grozījumu skaitu, skaidrības labad minētais lēmums būtu jāaizstāj.
(8)
Šajā lēmumā paredzētie pasākumi ir saskaņā ar Telesakaru atbilstības novērtēšanas un tirgus uzraudzības komitejas atzinumu,
IR PIEŅĒMUSI ŠO LĒMUMU.
1. pants
Šo lēmumu piemēro visām radioiekārtām, uz kurām neattiecas Direktīva 96/98/EK un kuras paredzētas izmantošanai uz kuģiem, uz kuriem neattiecas 1974. gada Starptautiskā konvencija par cilvēku dzīvības aizsardzību uz jūras (SOLAS) (turpmāk - “SOLAS konvencijai nepakļauti kuģi”), un kuras paredzēts pievienot Vispasaules Jūras avāriju un drošības sistēmai (GMDSS), kā noteikts SOLAS konvencijas IV nodaļā, darbojoties kādā no šiem dienestiem:
a)
jūras mobilajā sakaru dienestā, kas definēts Starptautiskās Telesakaru savienības (ITU) Noteikumu par radiosakariem 1.28. pantā;
b)
jūras mobilajā satelītu dienestā, kas definēts ITU Noteikumu par radiosakariem 1.29. pantā.
2. pants
Neskarot Eiropas Parlamenta un Padomes Direktīvu 2009/45/EK (4), radioiekārtām jābūt veidotām tā, lai nodrošinātu pareizu darbību jūras vidē, atbilstu visām GMDSS darbības prasībām, kas piemērojamas SOLAS konvencijai nepakļautiem kuģiem, saskaņā ar Starptautiskās Jūrniecības organizācijas attiecīgajiem noteikumiem un nodrošinātu skaidrus un noturīgus augstas uzticamības sakarus analogās vai ciparu sistēmas sakaru kanālos.
3. pants
Ar šo atceļ Lēmumu 2004/71/EK.
4. pants
Šis lēmums ir adresēts dalībvalstīm.
Briselē, 2013. gada 12. augustā

Labels: 12
8